Uit die gemeenskap, deur die gemeenskap, vir die gemeenskap - Solidariteit WêreldSolidariteit Wêreld
Tuis › Nuuskantoor › Uit die gemeenskap, deur die gemeenskap, vir die gemeenskap
Uit die gemeenskap, deur die gemeenskap, vir die gemeenskap
Suid-Afrika en die hele wêreld het hulself tydens die Covid-19-pandemie, en selfs die onlangse onluste, in uitdagende tye bevind en daarom het die welsynsorganisasie Helpende Hand besluit om die Bybel as 'n riglyn te gebruik om seker te maak dat mense in nood genoegsame kos kry.
Hannes Noëth, Solidariteit Helpende Hand se uitvoerende direkteur, benadruk dat met dié instansie se inisiatief genaamd Josef Silo's, wat tydens die begin van die inperking geloods is, Helpende Hand op die beginsel om "reg te gee" gaan bly werk sodat die publiek gerus kan wees dat dit wat hulle skenk, reg uitgedeel en aangewend sal word.
Solidariteit Helpende Hand se maatskaplike afdeling glo in gemeenskapskrag. Voedselnood word slegs as tydelike verligtingsmeganisme hanteer en sterk klem word daarop gelê om nie afhanklikheid te skep nie. Die doel is om tydelike oplossings te bied totdat werk herstel is.
Helpende Hand se bedoeling met Josef Silo's was om voorsiening te maak vir die moeilike tye wat ons tans ervaar én voorsorg te tref vir moeilike tye wat nog kan kom. Die donasies wat hulle ontvang, word aangewend om individue en gesinne, asook instansies en organisasies wat voedselnood ervaar, te ondersteun.
Oor die afgelope jaar het die inisiatief Josef Silo's meer as 24 000 gesinne met kontant of produkte gehelp. Meer as 2 400 instansies is bygestaan en nagenoeg R27 miljoen se produkte of goedere is ontvang en uitgedeel.
Hoewel Solidariteit Helpende Hand se fokus tydens die krisis op die verligting van armoede was, skuif dit ná die Covid-19-krisis na opheffing deur maatskaplikgebaseerde gemeenskapsontwikkeling. Die strategie was nog altyd nie net om mense se armoede meer draaglik te maak nie, maar om dit te probeer voorkom en, waar moontlik, te verbreek.
Die Solidariteit Beweging het ook die Krisisfonds gevestig om die maatskaplike nood wat as gevolg van die Covid-19-krisis ontstaan het, te verlig. Die fonds is tot dusver met byna R29 miljoen deur Suid-Afrikaners versterk.
Besoek www.josefsilos.co.za om met jou Helpende Hand-verteenwoordiger in jou streek kontak te maak om te reël vir kosskenkings. Mense wat kontant wil skenk, kan die Krisisfonds besoek by https://corona.org.za/donasie/